菖蒲山子歌
作者：周紫芝
朝代：宋

paragraphs: 南人生長在山間，家家有窗窗有山。
吳峰楚嶠不知數，但見雲埋雨洗堆烟鬟。
誰知長安綺紈子，一拳何處鑱雲根。
陽侯疏鑿出巖穴，上有斕斑皺蘚紋。
下有千歲不死瑤草蒼鬚繁，痴兒持此矜王孫。
朝攜磈礧登朱門，暮擁紅旌辭帝閽。
開元承平二十年，四邊無警不控弦。
綉衣半是花鳥使，達官避路誰敢言。
大艑岢峨春浪碧，處處爭看太湖石。
天心不肯乾太湖，八州萬口空嗟吁。
纍石作山齊華嶽，千峰萬巒撐碧落。
樛龍夭矯攬雲雨，彷彿去天無一握。
錦帆東下飛龍舟，咸陽苑籞空蕭索。
杜陵野老哀江頭，菖蒲之山兮誰爾留。